Kyk: Monument vir Brendin Horner opgerigDie Brendin Horner-monument by Barberspan. (Foto: Louis Liebenberg van Forever Diamonds and Gold in samewerking met die Waarheid Radio en Media Huis) “Hier by die pan was jou speelplek as kind. Dit is hier waar ons vrede sal vind.” Dié aangrypende woorde is op ’n monument aangebring wat Saterdag, presies twee jaar sedert die grusame moord op die 21-jarige Brendin Horner, ter ere aan hom naby Delareyville in Noordwes onthul is. Die Brendin Horner-monument is deur die Brendin Horner-stigting by Barberspan opgerig waar Horner as kind saam met sy broer, Basjan, gespeel het. Sy as is ook ná sy dood in Oktober 2020 hier gestrooi. “Dit was sy gelukkige plek,” vertel SJ du Venage, stigter van die Brendin Horner-stigting. “Dit was hartseer maar dit was heilig,” vertel Du Venage oor die onthulling van die monument. Tientalle familielede, onder wie Horner se ouers, het by Barberspan byeengekom waar Basjan en sy twee seuns, Christiaan en Sebastiaan, die monument van klip onthul het. Die Brendin Horner-monument by Barberspan. (Foto: Louis Liebenberg van Forever Diamonds and Gold in samewerking met die Waarheid Radio en Media Huis) Verskeie lede van die militêre veterane-vereniging het ook die onthulling bygewoon, met oud.genl. Roland de Vries wat die gedenkdiens op die dag gelei het. Dié vereniging gaan Horner huldig as een van die gesneuweldes in die grensoorlog en sy naam by die gedenkmuur van gesneuweldes voeg. Lede van die militêre veterane-vereniging het ook tydens die geleentheid ’n koningsprotea aan Horner se ma oorhandig. “Daar was geen politiekery nie. Dit was net ’n mooi en heilige geleentheid,” vertel Du Venage. Brendin Horner. (Foto: Facebook) Die 21-jarige Horner se liggaam is op 1 Oktober 2020 vroeg by ’n plaashek in die omgewing van Paul Roux in die Vrystaat aangetref. Horner se pa Robbie het op sy liggaam afgekom waar dit aan ŉ paal op die plaas vasgemaak was. Uit die aard van sy beserings was dit duidelik dat hy hom hewig teen sy aanvallers verset het. Niemand word in die stadium vir die grusame moord vervolg nie. “Soos soveel plaasmoorde in die donker jare van kriminele bewind, is jy soos ’n lam geslag en jou moeg-gevegte lyf met ’n tou om jou nek aan die paal gehang vir jou pa om jou daar te vind,” lui die woorde nou op Horner se monument. “Ons eer jou vir jou moed en jou kaalhand terugveg.” Die monument is deur die beeldhouer Jacques Muller geskep.